ET Euroopa Liidu Teataja C 155/11

Heli-Flight GmbH & Co. KG 11. veebruaril 2015 esitatud apellatsioonkaebus Üldkohtu (kaheksas koda) 11. detsembri 2014. aasta otsuse peale kohtuasjas T-102/13: Heli-Flight GmbH & Co. KG versus Euroopa Lennundusohutusamet (EASA)

(Kohtuasi C-61/15 P)

(2015/C 155/12)

Kohtumenetluse keel: saksa

Pooled

Apellant: Heli-Flight GmbH & Co. KG (esindaja: Rechtsanwalt T. Kittner)

Teine menetlusosaline: Euroopa Lennundusohutusamet (EASA)

Apellandi nõuded

1. Apellant palub: — tühistada Üldkohtu 11. detsembri 2014. aasta otsuse peale kohtuasjas Heli-Flight GmbH & Co. KG versus Euroopa Lennundusohutusamet (EASA) ning tühistada vastustaja apellatsioonimenetluses 13. jaanuari 2012. aasta otsus, mis on apellandile teatavaks tehtud ja millega jäeti rahuldamata apellandi esitatud Robinsion R66 tüüpi helikopteri (seerianumber 0034) lennutingimuste kinnitamise taotlus; — tühistada Üldkohtu 11. detsembri 2014. aasta otsuse peale kohtuasjas Heli-Flight GmbH & Co. KG versus Euroopa Lennundusohutusamet (EASA) ning mõista apellandi kasuks välja hüvitis kahju eest, mille EASA talle põhjustas nimetatud rahuldamata jätva otsusega;

2. Teise võimalusena: — tühistada punktis 1 viidatud Üldkohtu otsus ja punktis 1 viidatud otsus osas, milles vastustaja otsus jäeti muutmata; — tühistada punktis 1 viidatud Üldkohtu otsus osas, milles muutmata jäeti vastustaja apellatsioonimenetluses apellatsiooninõukogu 17. detsembri 2012. aasta otsus, asja nr AP/01/2012, mis tehti apellandile teatavaks 27. detsembril 2012; — tühistada punktis 1 viidatud Üldkohtu otsus ja vastustaja apellatsioonimenetluses apellatsiooninõukogu otsus osas, milles: — vastustaja apellatsioonimenetluses apellatsiooninõukogu otsus jäeti muutmata; — apellandilt mõisteti välja menetluskulud, ning rahuldada hageja ja apellandi esimeses kohtuastmes esitatud nõuded.

3. Kolmanda võimalusena tühistada punktis 1 viidatud Üldkohtu otsus ja saata asi tagasi Üldkohtusse.

4. Mõista kohtukulud välja vastustajalt apellatsioonimenetluses.

Väited ja peamised argumendid

Üldkohus kvalifitseeris hageja tühistamishagi ümber nii, et see on suunatud üksnes apellatsiooninõukogu otsuse vastu, mistõttu on rikutud Euroopa Parlamendi ja nõukogu 20. veebruari 2008. aasta määruse (EÜ) nr 216/2008 (1) artiklit 50.

Lisaks rikkus Üldkohus omal algatusel uurimise põhimõtet, kuna asjaolude analüüsimisel tugines ta üksnes poolte väidetele. Eelkõige ei käsitlenud Üldkohus küsimust, kas Robinsion R66 tüüpi helikopteriga saab ohutult lennata või mitte.

Üldkohtu otsus tuleb tühistada ka põhjusel, et selles rikuti liidu materiaalõigust, sest Üldkohus kandis „keerulise majandusliku hinnangu” kontrollimise põhimõtted ebaõigesti üle käesolevas asjas esinevale õiguslikule olukorrale. Selles osas asjakohast kohtupraktikat (muu hulgas Üldkohtu 17. septembri 2007. aasta otsus kohtuasjas T-201/04 (2): Microsoft vs. komisjon, punktid 87 ja järgnevad) ei saa käesolevasse asja üle kanda. Käesolev juhtum ei puuduta konkurentsieeskirju ega komisjoni otsuseid. Käesoleval juhul ei ole ka tegemist „keerulise tehnilise küsimusega”, kuna ei kostja ega apellatsiooninõukogu ei ole selliseid küsimusi arutanud.

Lõpuks on Üldkohus seisukohal, et puudub alus kahjuhüvitise väljamõistmiseks, kui täidetud ei ole kõik tingimused, millest sõltub ELTL artiklis 340 sätestatud kahju hüvitamise kohustus. Üldkohtu poolt toime pandud õigusnormi rikkumised seoses tühistamishagiga jätkuvad seega ka kahju hüvitamise nõude rahuldamata jätmisel. Kuna Üldkohus oleks lõpus pidanud nii esialgse otsuse kui ka apellatsiooninõukogu otsuse tühisust tunnistama, oleks Üldkohus pidanud rahuldama ka kahju hüvitamise nõude.

(1) Euroopa Parlamendi ja nõukogu 20. veebruari 2008. aasta määrus (EÜ) nr 216/2008, mis käsitleb tsiviillennunduse valdkonna ühiseeskirju ja millega luuakse Euroopa Lennundusohutusamet ning tunnistatakse kehtetuks nõukogu direktiiv 91/670/EMÜ, määrus (EÜ) nr 1592/2002 ning direktiiv 2004/36/EÜ (ELT L 79, lk 1).

(2) ECLI:EU:T:2007:289.